Sani te ni jan koo de jiꞌin ya in nuu nani Getsemaní,
te Jesús ma,
jiñaꞌa ya nuu tee ka ndikin ya ma:
―‍Jin kunukoo ni yaꞌa,
nani kiꞌin sa jin kakan‑taꞌvi sa nuu Suꞌsi ma ―‍kúu ya jiñaꞌa ya.
Te ni jeka ya Pedro ma,
jiꞌin Santiago ma,
jiꞌin Juan ma,
te kuan koo de jiꞌin ya,
te ni kejaꞌa ya kúxii kúndaꞌvi ini ya,
te jiñaꞌa ya de:
―‍Jini sa ja onde ini anua sa a,
kúxii xeen ini i,
te ûni kuenda kûu sa kúni sa.
Jin kendoo ni yaꞌa.
Másu ko jin ko kusu ni ―‍kúu ya jiñaꞌa ya.
Sani te kuaꞌan‑ka Jesús ma,
te ni kujika‑ka ya vala ma,
te ni jinkoo jiti ya,
te ni jakindeyi ya onde nuu ñuꞌú ma,
te jikan‑taꞌvi ya nuu Suꞌsi ma ja nú kuu,
te má kenda ora ndoꞌo neni ya ma.
Te nani jikan‑taꞌvi ya ma,
te saꞌa jiñaꞌa ya:
―‍Yuva maa sa,
ja maa ni chi kuu saꞌa ni ndaka,
te nú kúni ni,
te má ndoꞌo neni sa.
Kovaa má ko kuu sukan kúni maa sa chi kó kuu sukan kúni maa ni ―‍kúu ya jiñaꞌa ya.
Sani te ni ndakokuiñi ya nuu ka iyo de ma,
te ni ndaniꞌi ya de ja ka kixi de,
te jiñaꞌa ya Pedro ma:
―‍Simón,
¿kixi ni?
¿Ni ñatuu ni kuu kondito ni visi ja in ora?
Jin kondito ni,
te jin kakan‑taꞌvi ni nuu Suꞌsi ma,
sukan‑vaꞌa má skaꞌan ñaꞌa tachi ma ja jin saꞌa ni ja uꞌvi ma.
Ndaka ni chi ka jani vaꞌa ini ni,
kovaa yikikuñu ni a chi vita xeen i ―‍kúu ya jiñaꞌa ya.
Te kuaꞌan ya in‑ka jichi kuan kakan‑taꞌvi ya nuu Suꞌsi ma.
Te suni maa sukan‑ni ni jiñaꞌa ya ma,
jiñaꞌa tuku ya.
Nuu ni ndakokuiñi ya nuu ka iyo de ma,
te ni ndaniꞌi tuku ya de ja ka kixi de.
Te ñatuu ka niꞌi ini de naxe jin kuñaꞌa de ya,
vaa ûni ka ndandesi‑nka nduchinuu de ma,
ja jin kusu de ka kuni de.
Te nuu ni ndakokuiñi ya ja ku‑uni jichi ma,
te jiñaꞌa ya:
―‍¿Ka yikuu‑ka ndijin ka kixi ni?
¿Ka ndatatu ni?
Jâ ni kuu‑ni chi jâ ni kenda ora ja saña ja kúu sa iya vee ñayivi ñuu ñayivi a chi jin keꞌen‑suꞌva ñaꞌa i,
te jin kundaꞌa ñaꞌa tee ka ndiso kuechi ma.
Jin ndakoo ni,
te jín koo o chi jâ ve kuyatni tee keꞌen‑suꞌva ñaꞌa ma ―‍kúu ya jiñaꞌa ya.
Yikuu‑ka Jesús ma káꞌan ya,
nuu ni kenda Judas ma,
in tee ni yo kuu ndi‑uxi uu tee ni ka yo ndikin ya ma.
Te ni kenda de,
te ka ndikin tnaꞌa de jiꞌin kuaꞌa ñayii ka ndiso xeen ma,
ka yindaꞌa i yuchi kúu espada jiꞌin karroti.
Ñayii yaꞌa ka kuu ñayii ni ka tetniñu tee ka tatnuni nuu sutu ma,
jiꞌin tee ka skuaꞌa tnuꞌu ni kaxtnuꞌu Moisés ma,
jiꞌin tee ka kuu jaꞌnu ma.
Judas tee ni keꞌen‑suꞌva ya ma,
ni waꞌa de in seña,
te jiñaꞌa de:
―‍Tnaꞌa tee chitu sa yikinuu de ma,
tee yukan kúu de,
te jin tnii ni de,
te jin kuꞌni vaꞌa ni de,
te jin koo ni jiꞌin de ―‍kúu de jiñaꞌa de.
Chukan kúu ja ni jan tuꞌva de Jesús ma,
te jiñaꞌa de:
―‍Teskuaꞌa ―‍kúu de jiñaꞌa de.
Te ni chitu de yikinuu ya ma.
Sani te ni ka tnii ñayii ma ya,
te kuan koo i jiꞌin ya.
Kovaa in tee ndikin ya ma,
ni tava de yuchi kúu espada ma,
te ni jan kaꞌnde de in soꞌo tee jinukuechi nuu tee tátnuni nuu sutu ma.
Jesús ma,
ni jikan‑tnuꞌu ya ñayii ma:
―‍¿Navaꞌa ve koo ndijin jiꞌin yuchi kúu espada jiꞌin karroti,
ja jin tnii ñaꞌa ni,
kuenda tnuꞌu ja in kuiꞌna kúu sa?
Ndaka kii ni yo iyo sa neꞌun ndaka ni ma,
ni yo kaxtnuꞌu sa tnuꞌu vaꞌa ma ini veñuꞌu kaꞌnu ma,
te ñatuu ni ka tnii ñaꞌa ni,
kovaa saꞌa ko kuu,
sukan‑vaꞌa ko kuu sukan káꞌan tutu ndee tnuꞌu Suꞌsi ma ―‍kúu ya jiñaꞌa ya.
Ndaka tee ka ndikin ya ma,
ni ka jinu de,
te ni ka xndoo de maa in‑nka Jesús ma.
Kovaa in suchi jaa,
ndikin i ya kuaꞌan i,
ñutuu i in saꞌma,
te ni ka tnii ñaꞌa tee kuan koo jiꞌin ya ma.
Kovaa ni xsiaa i saꞌma i ma,
te ni jinu vichi i kuaꞌan i.
Ni jan koo de jiꞌin Jesús ma nuu tee tátnuni nuu sutu ma,
te ni ka ndututu ndaka tee ka tatnuni nuu sutu ma,
jiꞌin tee ka kuu jaꞌnu ma,
jiꞌin tee ka skuaꞌa tnuꞌu ni kaxtnuꞌu Moisés ma.
Pedro ma,
ndikin jika de ya onde nukeꞌe veꞌe tee tátnuni nuu sutu ma,
te ni jinkoo de nuu ka iyo tee ka jito veñuꞌu kaꞌnu ma,
te ni kendoo de nduvixi de yuꞌu ñuꞌu ma.
Tee ka tatnuni nuu sutu ma,
jiꞌin ndaka tee ka jaꞌnde tniñu ñayii ñuu judío ma,
ka nduku de in ja kuu kuiso kuechi Jesús ma,
te jin kaꞌni de ya.
Kovaa ñatuu ni ka ndaniꞌi de na kuechi ya ma.
Visi kuaꞌa de ma ka kaꞌan tnuꞌu te ñatuu ka kaꞌan ndaa de sukan ni yo saꞌa ya ma,
kovaa siin siin‑ka ka kaꞌan de.
Jaku de ni ka ndokuiñi,
te ka xtekuechi de ya,
te ka jiñaꞌa de:
―‍Saña chi ni ka jinisoꞌo sa ja ni kaꞌan de:
“Saña chi kuu ndakana sa veñuꞌu kaꞌnu ni ka saꞌa ñayii a,
te nuu uni kii ma te ndasaꞌa sa in‑ka,
kovaa masu ñayii ma jin ndasaꞌa”,
ni kaꞌan de ―‍ka kuu de ka jiñaꞌa de.
Kovaa ni a sukan ma,
masu nde ka ketnaꞌa ja ka kaꞌan de ma.
Sani te maa tee tatnuni nuu sutu ma,
ni ndokuiñi de neꞌun ndaka de ma,
te ni jikan‑tnuꞌu de Jesús ma:
―‍¿Ñatuu nawa ndákoneꞌe ni?
¿Nawa kúu ja ka kaꞌan ñayii a ja kuu ni a?
―‍kúu de jiñaꞌa de.
Kovaa Jesús ma chi ni jasiyuꞌu ya,
ni ñatuu nawa ni ndakoneꞌe ya nuu tee tátnuni nuu sutu ma.
Te maa tee tátnuni nuu sutu ma,
ni ndakan‑tnuꞌu tuku de ya:
―‍¿Ndijin kúu Cristo Saꞌya Suꞌsi iya iyo ja jin ndachiñuꞌu o ma?
―‍kúu de jiñaꞌa de.
Te Jesús ma,
jiñaꞌa ya:
―‍Saña kúu.
Te ndijin chi jin kuni ni ja saña ja kúu sa iya vee ñayivi ñuu ñayivi a,
kunukoo sa xiñi kuaꞌa Suꞌsi iya kúu saꞌa ndaka ma,
te kenda kivi ndii sa te jin kuni ni ja ndenda sa nuu viko ka iyo andivi ma ―‍kúu ya jiñaꞌa ya.
Sani te tee tátnuni nuu sutu ma,
ni kachi de saꞌma de ma,
ja káxtnuꞌu de ja ni ndakiti xeen ini de,
te jiñaꞌa de:
―‍¿Naku jin nduku‑ka o ñayii jin ndakaꞌan nawa ni yo saꞌa de a?
Jâ ni ka jinisoꞌo ndaka ni ja jâ ni kaꞌan de tnuꞌu ja masu játna ini Suꞌsi ma.
¿Naxe ka kaꞌan ni?
―‍kúu de jiñaꞌa de nuu ndaka tee ka iyo ma.
Ndaka de ni ka kendoo ini ja iyo kuechi Jesús ma te kuiti kûu ya.
Jaku de,
ni ka kejaꞌa de ka tusii de ya,
te ni ka jasi de in saꞌma nuu ya ma,
te ka kani de ya,
te ka jiñaꞌa de ya:
―‍¡Kaꞌan ni na in ni kani ñaꞌa!
―‍ka kuu de ka jiñaꞌa de.
Te tee ka jito veñuꞌu ma,
ka waꞌa de tikatu yikinuu ya ma.
Pedro ma,
iyo de ichi chii ma,
nukeꞌe tee tátnuni nuu sutu ma.
Te ni kenda in ñaꞌa jinukuechi nuu tee tátnuni nuu sutu ma.
Ja ni jini ña Pedro ma ja yikuu de nduvixi de yuꞌu ñuꞌu ma,
te ndeꞌya ña de,
te jiñaꞌa ña:
―‍Ndijin tna chi ni yo ndikin ni Jesús tee ñuu Nazaret ma vi ―‍kúu ña jiñaꞌa ña.
Te Pedro ma,
jiñaꞌa de:
―‍Masu jini sa tee yukan,
te masu jini sa nawa kúu ja káꞌan ni a ―‍kúu de jiñaꞌa de.
Te ni kee de yeꞌe keꞌe ma.
Sani te ni kana in liꞌli ma.
Te ñaꞌa jinukuechi nuu tee tátnuni nuu sutu ma,
ni jini tuku ña Pedro ma in‑ka jichi,
te ni kejaꞌa ña jiñaꞌa ña nuu ndaka‑ka ñayii ka iyo ma:
―‍Tee yaꞌa chi in tnaꞌa tee ni ka yo ndikin Jesús ma kúu de ―‍kúu ña jiñaꞌa ña.
Kovaa Pedro ma chi in‑ka jichi ni jiñaꞌa de ja ñatuu jini de Jesús ma.
Te ni kukuee‑ka ma,
te ñayii ka iyo yukan,
ka jiñaꞌa tuku i Pedro ma:
―‍Ja ndaa ndija ja ndijin kúu in tnaꞌa tee ni ka yo ndikin tnaꞌa jiꞌin Jesús ma,
vaa in tee ñuu Galilea ma kúu ni ―‍ka kuu i ka jiñaꞌa i.
Sani te Pedro ma,
jiñaꞌa de:
―‍Chúnaa maa sa,
nú masu ndija ja káꞌan sa ja masu jini sa tee yukan ―‍kúu de jiñaꞌa de.
Te ora yukan‑ni,
te ni kana liꞌli ma ja ku‑uu jichi,
te ni ndakaꞌán Pedro ma ja saꞌa ni jiñaꞌa Jesús ma:
“Ni ñatuu kana‑ka liꞌli ma ja ku‑uu jichi ma,
te jâ ni kuu uni jichi ja káꞌan ni ja ñatuu jini ñaꞌa ni.”
Sani te ni kejaꞌa de ndaꞌyu de,
ja ndákani ini de.